Document ID: 32014R0650

A BIZOTTSÁG 650/2014/EU VÉGREHAJTÁSI RENDELETE
(2014. június 4.)
az illetékes hatóságok által a 2013/36/EU európai parlamenti és tanácsi irányelvnek megfelelően nyilvánosságra hozandó információk formátuma, szerkezete, tartalma és éves nyilvánosságrahozatali időpontja tekintetében végrehajtás-technikai standardok megállapításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről szóló 2013. június 26-i európai parlamenti és tanácsi 2013/36/EU irányelvre (1) és különösen annak 143. cikke (3) bekezdésére,
mivel:
(1)
A 2013/36/EU irányelv előírja, hogy az illetékes hatóságok bizonyos információkat hozzanak nyilvánosságra az uniós bankpiac hatékonyabb működésének elősegítése és az uniós polgárok számára biztosított átláthatóság megfelelő szintjének garantálása érdekében. A nyilvánosságra hozott információknak elégségesnek kell lenniük ahhoz, hogy a különböző tagállamok illetékes hatóságai által alkalmazott módszereket érdemi módon össze lehessen hasonlítani.
(2)
Ezen értékelés elősegítése érdekében valamennyi illetékes hatóságtól származó információt egységes formátumban kell közzétenni, rendszeresen frissíteni kell, továbbá elérhetővé kell tenni egyetlen elektronikus felületen. Miközben a 2013/36/EU irányelv VIII. címében meghatározott felügyeleti nyilvánosságrahozatali követelmények a prudenciális szabályozás teljes területére kiterjednek, első lépésként e technikai standardok a szóban forgó irányelvből, valamint az 575/2013/EU európai parlamenti és tanácsi rendeletből (2) eredő felügyeleti feladatkörökre összpontosítanak.
(3)
Ez a rendelet az Európai Bankhatóság (EBH) által a Bizottsághoz benyújtott végrehajtás-technikai standardtervezeten alapul.
(4)
Az EBH nyilvános konzultációt folytatott az e rendelet alapját képező végrehajtás-technikai standardtervezetről, elemezte az azzal összefüggésben felmerülő lehetséges költségeket és hasznot, továbbá kikérte az 1093/2010/EU európai parlamenti és tanácsi rendelet (3) 37. cikkével összhangban létrehozott banki érdekképviseleti csoport véleményét,
ELFOGADTA EZT A RENDELETET:
1. cikk
Jogszabályok, rendeletek, közigazgatási előírások és általános útmutatások
A 2013/36/EU irányelv 143. cikke (1) bekezdése a) pontjának alkalmazásában az illetékes hatóságok a prudenciális szabályozás terén a tagállamukban elfogadott jogszabályok, rendeletek, közigazgatási előírások és általános útmutatások szövegével kapcsolatos információkat az I. melléklet 1-8. részében megadott formanyomtatványokat használva hozzák nyilvánosságra.
2. cikk
Választási lehetőségek és mérlegelési jogkör
A 2013/36/EU irányelv 143. cikke (1) bekezdése b) pontjának alkalmazásában az illetékes hatóságok az uniós jogban biztosított választási lehetőségek és mérlegelési jogkör gyakorlásának módjával kapcsolatos információkat a II. melléklet 1-12. részében megadott formanyomtatványokat használva hozzák nyilvánosságra.
3. cikk
A felügyeleti felülvizsgálat és értékelés során alkalmazott általános kritériumok és módszertanok
A 2013/36/EU irányelv 143. cikke (1) bekezdése c) pontjának alkalmazásában az illetékes hatóságok az irányelv 97. cikkében említett felügyeleti felülvizsgálat és értékelés során az általuk alkalmazott általános kritériumokkal és módszerekkel kapcsolatos információkat a III. mellékletben megadott formanyomtatványt használva hozzák nyilvánosságra.
4. cikk
Összesített statisztikai adatok
A 2013/36/EU irányelv 143. cikke (1) bekezdése d) pontjának alkalmazásában az illetékes hatóságok a prudenciális keretszabályozás végrehajtásának kulcsfontosságú vetületeire vonatkozó összesített statisztikai adatokkal kapcsolatos információkat a IV. melléklet 1-6. részében megadott formanyomtatványokat használva hozzák nyilvánosságra.
5. cikk
Éves nyilvánosságrahozatali időpont
Az illetékes hatóságok a 2013/36/EU irányelv 143. cikkének (1) bekezdésében felsorolt információkat egyetlen elektronikus felületen, első alkalommal 2014. július 31-ig hozzák nyilvánosságra.
Az illetékes hatóságok minden évben július 31-ig aktualizálják az említett irányelv 143. cikke (1) bekezdésének d) pontjában említett információkat az előző év december 31-i állapot szerint.
Az illetékes hatóságok minden évben rendszeresen, legkésőbb július 31-ig aktualizálják az említett irányelv 143. cikke (1) bekezdésének a)-c) pontjában említett információkat, kivéve akkor, ha a közzétett információk nem változtak.
6. cikk
Záró rendelkezések
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. június 4-én.

Labels: 7
2
12
3